section_heading: Povijest
paragraph_text: Od samog svog osnutka Južnoarabijska Federacija bila je poprište žestokih gerilskih borbi između dviju jemenskih gerilskih organizacija; Nacionalna oslobodilačka fronta (NLF) i Fronta za oslobođenje okupiranog Južnog Jemena (FLOSY) s jedne strane te vojske i policijskih snaga Federacije pomagane od strane britanske vojske razmještene po Federaciji još od vremena Protektorata Aden. Borbe i veliki politički nemiri kulminirali su 20. lipnja 1967. kad je došlo do pobune i otkazivanja poslušnosti u vojsci Federacije, koja se proširila i na policiju. Kratkotrajni red su uspostavile postrojbe britanske vojske, ali su i one krajem studenog 1967. napustile zemlju iscrpljene stalnim gerilskim napadima NLF-a i FLOSY-a. Odmah po njihovu odlasku vlast je preuzela Narodno oslobodilački fronta(NLF) i proglasila Demokratsku Narodnu Republiku Jemen 30. studenog 1967. godine.